b'\n_START_ARTICLE_\nSkagit\n_START_SECTION_\nPoblaci\xc3\xb3\n_START_PARAGRAPH_\nSegons Mooney (1928) amb els swinomish i altres sumaven 1.200 el 1780. Gibbs (1877) estim\xc3\xa0 que hi havia 300 skagit el 1853. El cens del 1910 en recoll\xc3\xad 56 sota aquesta denominaci\xc3\xb3. El 1923 el United States Indian Office recoll\xc3\xad 221 "swinomish", inclosos els Skagit i altres tribus; el 1937 potser hi havia 200 skagit. Segons el cens dels EUA del 2000, hi havia censats 684 upper skagit. D\'ells, 619 eren censats a la reserva segons dades de la BIA.\n_START_SECTION_\nCostums\n_START_PARAGRAPH_\nVivien a l\'\xc3\xa0rea cultural del Nord-oest, molt relacionats amb els nootka i kwakiutl, amb qui mantenien trets culturals similars, com els pals tot\xc3\xa8mics i la celebraci\xc3\xb3 del potlacht. Vivien en viles d\'un miler de persones, s\'alimentaven de wapatto, arrels de cama, baies silvestres i pescaven salm\xc3\xb3 i mam\xc3\xadfers d\'aigua, feien escultures de cedre, practicaven l\'esclavatge i el xamanisme, i no formaven cap uni\xc3\xb3 pol\xc3\xadtica ni naci\xc3\xb3 unificada._NEWLINE_Celebraven cerim\xc3\xb2nies d\'iniciaci\xc3\xb3 anomenades "de la canoa de l\'esperit" i d\'altres per a curar malalts. En elles, el xaman simulava un viatge amb canoa a l\'interior de la terra per visitar les \xc3\xa0nimes dels difunts. S\'empraven taules de fusta i figures esculpides per fer de pont entre l\'home i l\'esperit. _NEWLINE_Tamb\xc3\xa9 feien servir les sxwayxwey, m\xc3\xa0scares emprades pels naixements, casoris i funerals, amb els ulls plans i cil\xc3\xadndrics que aplicaven jocs d\'efectes visuals. Els dissenys de dues dimensions eren no convencionals i m\xc3\xa9s variants, m\xc3\xa9s semblants als dels kwakiutl i nootka que no pas a haida i tlingit. _NEWLINE_Tamb\xc3\xa9 tenien una t\xc3\xa8cnica de trenat per fer cistelles i catifes, o b\xc3\xa9 tamb\xc3\xa9 en espiral; unien palla i herbes seques i tenyides per decoraci\xc3\xb3 geom\xc3\xa8trica.\n_START_SECTION_\nHist\xc3\xb2ria\n_START_PARAGRAPH_\nEl primer contacte amb els blancs a la zona de Sound Puget es produ\xc3\xad el 1774, amb exploradors espanyols i russos. El 1788 James Cook va visitar la zona. _NEWLINE_Cap al 1805 els nord-americans Lewis i Clark arribaren a Washington. Cap al 1810 es constru\xc3\xad Fort Astoria, a Spokane, i el 1813 el territori fou posat sota la protecci\xc3\xb3 de la NNCo. El 1850 comen\xc3\xa7aren a confiscar-los terres merc\xc3\xa8 a l\'Oregon Donation Act, que arrabass\xc3\xa0 15.000 acres als skagit. Van signar el tractat de Medicine Creek el 1854, pel qual els garantien l\'actual reserva.'